REGOLAMENT TAL-KUMMISSJONI (UE) 2021/644

tal-15 ta’ April 2021

li jemenda l-Annessi II u III tar-Regolament (KE) Nru 396/2005 tal-Parlament Ewropew u tal-Kunsill rigward il-livelli massimi tar-residwi għall-fluksapiroksad, għall-hymexazol, għall-metamitron, għall-penflufen u għas-spirotetramat f’ċerti prodotti jew fuqhom

(Test b’rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta’ Frar 2005 dwar il-livelli massimi ta’ residwu ta’ pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE (1), u b’mod partikolari l-Artikolu 14(1)(a) u l-Artikolu 49(2) tiegħu,

Billi:

(1) Għall-fluksapiroksad, għall-hymexazol, għall-metamitron, u għas-spirotetramat, il-livelli massimi ta’ residwi (MRLs) ġew stabbiliti fil-Parti A tal-Anness III tar-Regolament (KE) Nru 396/2005. Għall-penflufen mhu stabbilit l-ebda MRL fir-Regolament (KE) Nru 396/2005, u peress li dawn is-sustanzi attivi mhumiex inklużi fl-Anness IV ta’ dak ir-Regolament, japplika l-valur prestabbilit ta’ 0,01 mg/kg stipulat fl-Artikolu 18(1)(b) tar-Regolament (KE) Nru 396/2005.

(2) F’konformità mal-Artikolu 12(1) tar-Regolament (KE) Nru 396/2005, għall-fluksapiroksad l-Awtorità Ewropea dwar is-Sigurtà fl-Ikel (“l-Awtorità”) ressqet opinjoni raġunata dwar ir-rieżami tal-MRLs eżistenti (2). Għal ċerti prodotti, l-Awtorità rrakomandat li l-MRLs eżistenti jogħlew jew jibqgħu kif inhuma. Jenħtieġ li l-MRLs għal dawk il-prodotti jiġu stabbiliti fl-Anness II tar-Regolament (KE) Nru 396/2005 fil-livell identifikat mill-Awtorità. L-Awtorità kkonkludiet li fir-rigward tal-MRLs għall-ħxejjex mill-għeruq u t-tuberi, għall-ħxejjex tal-basla, għall-ħxejjex tal-brassica, għall-ħxejjex tal-weraq, għall-ħxejjex aromatiċi u l-fjuri li jittieklu, għall-kardun, għall-karfus, għall-bużbież ta’ Firenze, għall-qaqoċċ, għall-kurrat, għar-rabarbru, għaż-żrieragħ tal-legumi mnixxfa, għaċ-ċereali, għall-infużjonijiet erbali mill-għeruq u mill-weraq, għall-infużjonijiet erbali mill-għeruq u għall-pjanti taz-zokkor xi informazzjoni ma kinitx disponibbli u li kienet meħtieġa aktar kunsiderazzjoni mill-maniġers tar-riskju. Billi ma hemmx riskju għall-konsumaturi, l-MRLs għal dawk il-prodotti jenħtieġ li jiġu stabbiliti fl-Anness II tar-Regolament (KE) Nru 396/2005 fil-livell identifikat mill-Awtorità. Dawn l-MRLs kollha se jiġu rieżaminati; ir-rieżami se jqis l-informazzjoni disponibbli fi żmien sentejn mill-pubblikazzjoni ta’ dan ir-Regolament.

(3) F’konformità mal-Artikolu 12(1) tar-Regolament (KE) Nru 396/2005, għall-hymexazol, l-Awtorità ressqet opinjoni raġunata dwar ir-rieżami tal-MRLs eżistenti (3). L-Awtorità rrakkomandat li l-MRL għall-pitravi taz-zokkor jitnaqqas. Billi ma hemmx riskju għall-konsumaturi, l-MRLs għal dawk il-prodotti jenħtieġ li jiġu stabbiliti fl-Anness II tar-Regolament (KE) Nru 396/2005 fil-livell identifikat mill-Awtorità.

(4) F’konformità mal-Artikolu 12(1) tar-Regolament (KE) Nru 396/2005, għall-metamitron l-Awtorità ressqet opinjoni raġunata dwar ir-rieżami tal-MRLs eżistenti (4). L-Awtorità rrakkomandat li jitbaxxew l-MRLs eżistenti għat-tuffieħ, għal-lanġas, għall-pitravi, għall-karrotti, għar-ravanell, għaz-zunnarija bajda, għall-għeruq it-tursin, għat-turnip, għall-basal u għall-għeruq tal-pitravi taz-zokkor. Jenħtieġ li l-MRLs għal dawk il-prodotti jiġu stabbiliti fl-Anness II tar-Regolament (KE) Nru 396/2005 fil-livell identifikat mill-Awtorità. L-Awtorità kkonkludiet li fir-rigward tal-MRLs għall-frawli, għar-rukola, għall-ħxejjex tal-weraq żgħir (inkluż l-ispeċijiet tal-brassica), għall-ispinaċi u għal weraq simili, għall-infużjonijiet erbali mill-weraq u mill-ħxejjex aromatiċi, għall-infużjonijiet erbali mill-għeruq, għall-ħwawar taż-żerriegħa u għall-ħwawar tal-frott xi informazzjoni ma kinitx disponibbli u li kienet meħtieġa aktar kunsiderazzjoni mill-maniġers tar-riskju. Billi ma hemmx riskju għall-konsumaturi, l-MRLs għal dawk il-prodotti jenħtieġ li jiġu stabbiliti fl-Anness II tar-Regolament (KE) Nru 396/2005 fil-livell identifikat mill-Awtorità. Dawn l-MRLs kollha se jiġu rieżaminati; ir-rieżami se jqis l-informazzjoni disponibbli fi żmien sentejn mill-pubblikazzjoni ta’ dan ir-Regolament.

(5) F’konformità mal-Artikolu 12(1) tar-Regolament (KE) Nru 396/2005, għall-penflufen l-Awtorità ressqet opinjoni raġunata dwar ir-rieżami tal-MRLs eżistenti (5). L-Awtorità rrakkomandat li jinżamm l-MRL eżistenti għall-patata. Billi ma hemmx riskju għall-konsumaturi, l-MRLs għal dawk il-prodotti jenħtieġ li jiġu stabbiliti fl-Anness II tar-Regolament (KE) Nru 396/2005 fil-livell identifikat mill-Awtorità.

(6) F’konformità mal-Artikolu 12(1) tar-Regolament (KE) Nru 396/2005, għas-spirotetramat l-Awtorità ressqet opinjoni raġunata dwar ir-rieżami tal-MRLs eżistenti (6). L-Awtorità pproponiet li tibdel id-definizzjoni tar-residwi. L-Awtorità rrakkomandat li jitbaxxew l-MRLs eżistenti għall-frott taċ-ċitru, għall-frott taż-żerriegħa, għall-frawli, għaż-żebbuġ tal-mejda, għall-kiwi, għall-avokado, għall-banana, għar-rummien, għall-ananas, għal ħxejjex oħra tal-għeruq u tat-tuberi għajr il-pitravi taz-zokkor, it-tewm, ix-shallots, is-Solanaceae u l-Malvaceae, il-witloofs/l-indivja Belġjana, iż-żebbuġ għall-produzzjoni taż-żejt u l-għeruq taċ-ċikwejra. Għal prodotti oħrajn irrakkomandat li l-MRLs eżistenti jogħlew jew jibqgħu kif inhuma. Jenħtieġ li l-MRLs għal dawk il-prodotti jiġu stabbiliti fl-Anness II tar-Regolament (KE) Nru 396/2005 fil-livell identifikat mill-Awtorità. L-Awtorità kkonkludiet li fir-rigward tal-MRLs għall-Brussels sprouts u għall-kohlrabi xi informazzjoni ma kinitx disponibbli u li kienet meħtieġa aktar konsiderazzjoni mill-maniġers tar-riskji. Billi ma hemmx riskju għall-konsumaturi, l-MRLs għal dawk il-prodotti jenħtieġ li jiġu stabbiliti fl-Anness II tar-Regolament (KE) Nru 396/2005 fil-livell identifikat mill-Awtorità. Dawn l-MRLs kollha se jiġu rieżaminati; ir-rieżami se jqis l-informazzjoni disponibbli fi żmien sentejn mill-pubblikazzjoni ta’ dan ir-Regolament.

(7) Fl-opinjonijiet raġunati tal-Awtorità tqiesu l-limiti massimi tar-residwi tal-Codex (CXLs). Is-CXLs li huma sikuri għall-konsumaturi fl-Unjoni ġew ikkunsidrati għall-istabbiliment tal-MRL.

(8) Rigward il-prodotti li fuqhom mhux awtorizzat li jintuża l-prodott għall-protezzjoni tal-pjanti kkonċernat, u li ma jeżistux tolleranzi tal-importazzjoni jew CXLs għalihom, jenħtieġ li l-MRLs jiġu stabbiliti fil-limitu ta’ determinazzjoni (LOD) speċifiku jew japplika l-MRL prestabbilit, kif stipulat fl-Artikolu 18(1)(b) tar-Regolament (KE) Nru 396/2005.

(9) Il-Kummissjoni kkonsultat mal-laboratorji ta’ referenza tal-Unjoni Ewropea dwar ir-residwi tal-pestiċidi rigward il-ħtieġa li jiġu adattati ċerti limiti ta’ determinazzjoni. Rigward is-sustanzi konċernati minn dan ir-regolament, dawk il-laboratorji kkonkludew li għal ċerti prodotti bażiċi, l-iżvilupp tekniku jeħtieġ li jiġu stabbiliti limiti ta’ determinazzjoni speċifiċi.

(10) Fil-kuntest ta’ proċedura għall-awtorizzazzjoni tal-użu ta’ prodott għall-protezzjoni tal-pjanti li fih is-sustanza attiva spirotetramat fuq “kukku u frott żgħir ieħor”, tressqet applikazzjoni f’konformità mal-Artikolu 6(1) tar-Regolament (KE) Nru 396/2005 għall-modifika tal-MRLs eżistenti. F’konformità mal-Artikolu 8 tar-Regolament (KE) Nru 396/2005, din l-applikazzjoni ġiet evalwata mill-Ġermanja u r-rapport tal-evalwazzjoni ntbagħat lill-Awtorità u lill-Kummissjoni. L-Awtorità vvalutat ir-rapport ta’ evalwazzjoni u tat opinjoni raġunata (7) dwar l-MRLs proposti. L-Awtorità rrakkomandat li jogħlew l-MRLs eżistenti għal dawk il-prodotti. Jenħtieġ li l-MRLs għal dawk il-prodotti jiġu stabbiliti fl-Anness II tar-Regolament (KE) Nru 396/2005 fil-livell identifikat mill-Awtorità.

(11) F’konformità mal-Artikolu 6(2) u (4) tar-Regolament (KE) Nru 396/2005, tressqu applikazzjonijiet għat-tolleranzi tal-importazzjoni għall-fluksapirossad użat fl-Istati Uniti fuq “ħxejjex oħra tal-għeruq u tat-tuberi għajr il-pitravi taz-zokkor” u fil-Brażil fuq il-kafeni. L-applikanti jsostnu li l-użi awtorizzati ta’ dik is-sustanza fuq dawn l-għelejjel f’dawk il-pajjiżi jwasslu għal residwi li jeċċedu l-MRL li hemm fir-Regolament (KE) Nru 396/2005 u li hemm bżonn ta’ MRL ogħla biex ma jkunx hemm ostakli għall-kummerċ fl-importazzjoni ta’ dawk l-għelejjel. F’konformità mal-Artikolu 8 tar-Regolament (KE) Nru 396/2005, dawk l-applikazzjonijiet ġew evalwati mill-Istati Membri kkonċernati, u r-rapporti tal-evalwazzjoni ntbagħtu lill-Awtorità u lill-Kummissjoni. L-Awtorità vvalutat l-applikazzjonijiet u r-rapporti tal-evalwazzjoni, u eżaminat b’mod partikolari r-riskji għall-konsumatur u, fejn rilevanti, għall-annimali, u tat opinjonijiet raġunati dwar l-MLRs proposti (8). L-Awtorità għaddiet dawn l-opinjonijiet lill-applikanti, lill-Kummissjoni u lill-Istati Membri, u qegħdithom għad-dispożizzjoni tal-pubbliku.

(12) Fir-rigward tal-applikazzjonijiet l-oħra kollha l-Awtorità kkonkludiet li r-rekwiżiti kolla fir-rigward tad-data ġew issodisfati u li, abbażi tal-evalwazzjoni tal-esponiment tal-konsumatur għal 27 grupp speċifiku Ewropew tal-konsumatur, il-modifiki għall-MRLs mitluba mill-applikanti kienu aċċettabbli mil-lat tas-sikurezza tal-konsumatur. L-Awtorità qieset l-aktar tagħrif riċenti dwar il-karatteristiċi tossikoloġiċi tas-sustanzi. La l-esponiment tul il-ħajja għal dawk is-sustanzi permezz tal-konsum tal-prodotti kollha tal-ikel li jista’ jkun fihom dawn is-sustanzi, u lanqas l-esponiment tul perjodu qasir minħabba livell għoli ta’ konsum tal-prodotti rilevanti, ma wrew li hemm riskju li tinqabeż id-doża aċċettabbli ta’ kuljum jew id-doża akuta ta’ referenza.

(13) Abbażi tal-opinjonijiet raġunati tal-Awtorità u filwaqt li jitqiesu l-fatturi rilevanti tas-suġġett ikkunsidrat, il-modifiki xierqa tal-MRLs jissodisfaw ir-rekwiżiti tal-Artikolu 14(2) tar-Regolament (KE) Nru 396/2005.

(14) Is-sħab kummerċjali tal-Unjoni ġew ikkonsultati dwar l-MRLs il-ġodda permezz tal-Organizzazzjoni Dinjija tal-Kummerċ u l-kummenti tagħhom tqiesu.

(15) Għalhekk jenħtieġ li r-Regolament (KE) Nru 396/2005 jiġi emendat skont dan.

(16) Sabiex il-prodotti jkunu jistgħu jiġu kkummerċjalizzati, ipproċessati u kkunsmati b’mod normali, jenħtieġ li dan ir-Regolament jipprevedi arranġament tranżizzjonali għall-prodotti li jkunu ġew immanifatturati qabel il-modifika tal-MRLs u li l-informazzjoni dwarhom turi li qed jinżamm livell għoli ta’ protezzjoni tal-konsumaturi.

(17) Jenħtieġ li jitħalla jgħaddi perjodu raġonevoli qabel ma jibdew japplikaw l-MRLs modifikati, sabiex l-Istati Membri, il-pajjiżi terzi u l-operaturi tan-negozji tal-ikel jingħataw biżżejjed żmien biex iħejju ruħhom ħalli jkunu jistgħu jikkonformaw mar-rekwiżiti l-ġodda li jirriżultaw mill-modifika tal-MRLs.

(18) Il-miżuri previsti f’dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf.

ADOTTAT DAN IR-REGOLAMENT:

Artikolu 1 L-Annessi II u III tar-Regolament (KE) Nru 396/2005 huma emendati f’konformità mal-Anness ta’ dan ir-Regolament.

Artikolu 2 Ir-Regolament (KE) Nru 396/2005 kif kien qabel ma ġie emendat b’dan ir-Regolament għandu jibqa’ japplika għall-prodotti li ġew manifatturati fl-Unjoni jew li ġew importati fl-Unjoni qabel l-10 ta’ Novembru 2021.

Artikolu 3 Dan ir-Regolament jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea. Għandu japplika mill-10 ta’ Novembru 2021.

Dan ir-Regolament jorbot fl-intier tiegħu u japplika direttament fl-Istati Membri kollha. Magħmul fi Brussell, il-15 ta’ April 2021. Għall-Kummissjoni Il-President Ursula VON DER LEYEN

(1) ĠU L 70, 16.3.2005, p. 1.

(2) L-Awtorità Ewropea dwar is-Sigurtà fl-Ikel; “Reasoned opinion on the review of the existing maximum residue levels for fluxapyroxad according to Article 12 of Regulation (EC) No 396/2005”. EFSA Journal 2020;18(1):5984.

(3) L-Awtorità Ewropea dwar is-Sigurtà fl-Ikel; “Reasoned opinion on the review of the existing maximum residue levels for hymexazol according to Article 12 of Regulation (EC) No 396/2005”. EFSA Journal 2019;17(11):5895.

(4) L-Awtorità Ewropea dwar is-Sigurtà fl-Ikel; “Reasoned opinion on the review of the existing maximum residue levels for metamitron according to Article 12 of Regulation (EC) No 396/2005”. EFSA Journal 2020;18(1):5959.

(5) L-Awtorità Ewropea dwar is-Sigurtà fl-Ikel; “Reasoned opinion on the review of the existing maximum residue levels for penflufen according to Article 12 of Regulation (EC) No 396/2005”. EFSA Journal 2019;17(10):5840.

(6) L-Awtorità Ewropea dwar is-Sigurtà fl-Ikel; “Reasoned opinion on the review of the existing maximum residue levels for spirotetramat according to Article 12 of Regulation (EC) No 396/2005”. EFSA Journal 2020;18(1):5960.

(7) “Reasoned opinion on the modification of the existing maximum residue levels for spirotetramat in small fruits and berries”. EFSA Journal 2019;17(11):5904.

(8) “Reasoned opinion on the setting of import tolerances for fluxapyroxad in certain root crops and coffee beans”. EFSA Journal 2020;18(1):5950.